Zaman makin maju, tiknulugi jua samakin maluas ditangah masyarakat. Tapi, adakah masih kakanakan wayahini nang katuju main badandang? Hmm… ajin sako neh ada jua kakanakan mudirin nang kada tahu nang kaya apa bantuknya dandang?
Nah, mudahan haja kada pang lah. Rugi banar parasa ulun kada tahu raminya badandang, magin munnya lalakian. Kagiatan Badandang ni sabujurannya tarmasuk dalam permainan tradisional khas Kalimantan Selatan, sakalumpuk haja lawan parmainan balogo.
Bandanya nang ngaran ‘Dandang’ ni barupa kalayangan, kukurang labih lah manurut ulun bantukannya, bedanya ada di ukuran. Lamun misalnya layang-layang nang kita tahu tu bisa ditarbangakan ulih saikung kakanakan esde, nah lamun si Dandang ngini mau 3 sampai 5 ikung urang tuha nang mambawa bukah hanyar kikira anggaran kawa tarabang. Jadi kawa ai kalo membayangkan kaya mana ganalnya? Ganal banar sanak ai!
Rangkanya dari kayu, misal kayu paring kah. Nang maulah jadi rami tu adalah ‘dangung’. Dangung ngitu nangapa pulang? Dangung tu adalah potongan bambu nang sudah dilubangi seini seitu anggaran keluar bunyi bila bersinggungan lawan udara.
Badandang biasanya digawi pas musim kumarau limbah bubuhan nang bahuma sudah tuntung baharaguan di pahumaan. Kadada marganya nang pina musti, nang iyanya tu main badandang ni ‘landasan pacu’ hagan supaya dandang naik ka atas tu harus luas. Lamun di Kampung lapangan luas nang ada pas kumarau ya pahumaan, jadi pas ae kasitu teh malumbar banangnya hagan main.
Pas bangat waktinya tu lawan marakatakan bubuhan nang anum-anum jua, apalagi badandang ni bahanu selain festival bisa jua diselenggarakan salajur gasan mamariahakan acara buhan kaluarga di Kampung, kaya pas ulun bahari kawin, paman ulun nang urang Kandangan lawan urang Rantau salajur sakalian maulah acara Badandang barsama. Sabujurnya, paminat parmainan nang sabuting ni banyak ai, tapi event-nya banarai nang parasa ulun pina tajarang.
Nah, kayapa? Kita kah balajar main badandang!
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn